钦定古今图书集成/历象汇编/乾象典/第046卷 > 郎位
## 钦定古今图书集成/历象汇编/乾象典/第046卷 > 郎位

按《星经》阙。

按《史记天官书》：太微三光之庭，其内五星，五帝座后
聚一十五星，蔚然曰“郎位。”

〈注〉索隐曰：《汉书》作“哀乌”，则哀乌蔚然，皆星之貌状。其星昭然，所以象郎位也。正义曰：郎位五星，在太微中帝座东北，周之元士，汉之光禄、中散、谏议，此三署郎中，是今之尚书郎。

按《汉书天文志》：“太微三光之廷，其内五星，五帝坐。后
聚十五星，曰哀乌郎位。”

按《晋书天文志》：“郎位十五星，在帝坐东北，一曰依乌
郎府也。周官之元士，汉官之光禄、中散、谏议、议郎、三
署郎中，是其职也。郎主卫守也。”

按《隋书天文志》：“郎位十五星，在帝座东北，一曰依乌
郎位也，或曰今之尚书郎也，郎位主守卫也。”

按：《宋史天文志》同。

按《观象玩占》，郎位十有五星，依乌然，在太微帝座东
北，周官之元士，汉官之光禄、中散、谏议郎、三署郎中，
是其职也。张衡曰：“今之尚书郎也。”

按《历学会通》，郎位一十五星，在垣内帝座东北，守卫
之司，《周官》之元士，汉之光禄、中散、台省。